ประจำเดือนมาวันที่ 5 กันยา แต่ละเดือนจะมาค่อนข้างตรงค่ะ มีเพศสัมพันธ์กับแฟนวันที่ 12 กันยา ไม่ได้ป้องกันโดยการหลั่งนอก หลังจากมีเพศสัมพันธ์ 2 ชั่วโมง ได้ทานยาคุมฉุกเฉินแบบ 1 เม็ด หลังทานมีอาการปวดท้องน้อยหน่วงๆ เดือนถัดมีเพศสัมพันธ์กับแฟนอีกครั้งมีการใส่ถุงยาง และเช็คถุงยางไม่มีการรั่ว ประจำเดือนมาวันที่ 7 ตุลา ประมาณ 3-5 วัน ปกติตามที่เคยเป็นมา แล้ววันนี้ 13 พฤศจิกายน ประจำเดือนยังไม่มาเลยค่ะ เลื่อนมา 8 วันแล้ว มีโอกาสตั้งครรภ์ไหมคะ หรือเป็นผลข้างเคียงจากยาคุมกำเนิด ช่วงเดือนพฤศจิกายนเป็นช่วงที่หนูเครียดมากๆกับเรื่องเรียน อันนี้มีผลกับการเลื่อนของประจำเดือนไหมคะ
สวัสดีค่ะการใช้ยาคุมกำเนิดแบบฉุกเฉิน เป็นยาคุมที่ประกอบไปด้วยฮอร์โมนเพศในระดับสูง กินหลังมีเพศสัมพันธ์ โดยจะให้ประสิทธิภาพได้เต็มที่ประมาณ 80-90% หากได้รับประทานภายใน 72 ชั่วโมงหลังมีเพศสัมพันธ์หากหลังการใช้ยาคุมฉุกเฉิน มีเลือดที่ออกมาตามรอบเดือนก็คือเป็นเลือดประจำเดือนออกมาแล้วนั้น ก็แสดงว่าไม่น่าจะมีการตั้งครรภ์ค่ะ และยาคุมฉุกเฉินไม่ได้มีผลมาถึงรอบเดือนครั้งถัดไป ความเครียดนั้นอาจจะเป็นสาเหตุของการเลื่อนของประจำเดือนได้ แต่ควรตรวจหาสาเหตุทางกายก่อนแต่อย่างไรก็ตาม หากรอบเดือนนี้ประจำเดือนยังไม่มาตามปกติ เพื่อให้แน่ใจ สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ หากให้ผลลบ แต่รอบเดือนก็ยังไม่มา ควรไปยืนยันผลที่รพ.และหาสาเหตุต่อไปหากจะมีเพศสัมพันธ์แบบสอดใส่ แม้ไม่ลึก ไม่นาน ให้ใส่ถุงยางอนามัยเพื่อป้องกันเอาไว้ทุกครั้งค่ะ หรือกินยาคุมแบบแผงรายเดือน ฉีดยาคุม ฝังยาคุมเพื่อป้องกันไว้ก่อน ไม่ควรใช้ยาคุมกำเนิดแบบฉุกเฉินบ่อยๆ เพราะประสิทธิภาพต่ำกว่าวิธีอื่นและมีผลข้างเคียงได้มาก และไม่ควรใช้การหลั่งนอก เพราะมีโอกาสผิดพลาดได้สูง